Gebed vir Suid Afrika | Koffietyd / My Happy Place
In Uncategorized on Februarie 11, 2012 at 20:08
Vader, in nederigheid roep ek U aan as Adonai, ons Regeerder. Here in hierdie pragtige land het U ons geplaas met 'n doel. Elkeen van ons wat loop op die ryk grond van Suid Afrika, elkeen van ons het U met 'n skeppings doel gemaak, vir elkeen van ons het U 'n droom, 'n rol wat ons moet vertolk.
Here vandag wil ek kom intree vir ons land, vir Suid Afrika. Vader U weet wat U in gedagte het vir ons land, en U weet watter planne die bose smee om onmin te saai sodat daardie planne in die wiele gery kan word. U weet hoe die duistere magte haat en veragting oor grense heen saai, weet hoe ons land besig is om te verdeel… ons sukkel so om die son oor 'n ander se akker te laat skyn…..
Vader, as ons Advokaat, verteenwoordig elke Suid Afrikaner teen die ongeregtighede van die verlede. Suid Afrika het ongelukkig 'n bebloede geskiedenis… so baie bloed het ons grond al deur week, so baie onskuldige bloed is gestort…. Vader bloed wat ons toekoms besmeer, bloed wat as 'n skeiding tussen ons en die seëninge wat U vir ons wil gee, kom staan.
Vader ons bely dat U klaar die prys vir hierdie bloed en ook vir die bloed wat nog gestort gaan word, betaal het. Vader ons dank U vir U verlossing en U vergifnis. Vader maak ook vergifnis vir mekaar wakker in ons harte sodat die geroep vir meer en meer bloed vanuit die grond van Suid Afrika kan ophou…
Vader ek eer U as ons Balsem, as Jahweh-Rophe… die Een wat ons genees. Vader genees die wonde waarmee elkeen van ons in hierdie land loop. Wonde wat ons self toegedien is, wonder wat ons 'n ander toegedien het, baie keer uit onkunde, ander kere uit wraak…. Ons wonde sweer en bring net nog meer haat, meer pyn en meer wapens om ander mee te wond na vore.
Vader ons is 'n gewonde nasie, ons het 'n geestelike wond wat ons probeer vul met aardse dinge… ons het 'n Vaderlose generasie wat die leemte van vaderliefde met mag oor ander en met rebellie probeer vul…. Binne in hierdie wonde word daar saad geplant, saad wat wortel skied en wat vrugte dra van korrupsie en diefstal, moord en geweld, onmin en haat…
Vader, Geneesheer, Ons Banier…. Steek U hand uit en raak die wonde van ons land se mense aan… genees ons, en roei die onkruid in elkeen se gees uit, laat daar slegs die Vrugte van U Gees agter bly.
Vader lei ons regeerders, laat hulle ore oopgaan sodat hulle U wyshede kan hoor, eerder as die gegil van voorvader geeste. Vader laat ons land nie vêrder met die bloed van diere aan die gevalle geeste van gewone, gestorwe mense gewei word nie.
Jahweh-Shalom – ons is dankbaar dat U, U Vrede aan ons skenk, 'n vrede wat alle verstand te bowe gaan…. En terwyl ek op my knieë by U voet bank sit vra U my:
"Kan jy voel hoe die duisternis se broek bewe?
Kan jy hoor hoe al die gelowiges oor kleur en taal grense heen die selfde lied tot eer van My Naam sing?
Kan jy sien hoe al die klein stroompies van gebed een groot magte rivier van geestelike oorlogvoering word?
Kan jy sien hoe My Liefde julle gebrokenheid bedek?
Kan jy sien hoe My Hand beweeg?
Kan jy sien hoe berge verskuif word?
Kan jy sien hoe jonk en oud, oor die grense heen TERUG DRAAI NA MY?
Maak oop die deure!
Laat die Musiek weergalm.
Laat daar in die straat gedans word to My eer!
Laat julle liedere uitbasuin:
liedere wat hoop bring
,liedere wat oorloop van vreugde!
Laat julle voete op die maat van My lofsange
die ongeregtighede van die verlede, die hede en die toekom vertrap!!!"
Jahweh-Tsidkenu, Die Here wat reg aan ons verskaf, Die Here, ons Geregtigheid ons dank U nederig, ons vertrou U nie uit eie krag, maar vanuit U genade gawe van geloof dat U vir ons land die deurbraak sal gee wat ons so nodig het.
Vader laat leiers na vore tree, maak ons leiers wat nie geld of roem of eer na jaag nie… laat ons leierskap eerder hulle ore tot U rig sodat hulle elkeen kan oprig om hulle individuele skeppings doel te vervul, en dan so ook Suid Afrika op die punt te bring waar ons, ons kollektiewe skeppings doel kan verrig.
Vader ons vra dit alles nie uit verdienste nie, maar in die Naam van U Seun, ons Verlosser, Jesus Christus.